Den muslimske privatskole, Lykkeskolen, i det vestlige Aarhus lukker.

Det oplyser skolen selv i en pressemeddelelse.

Det sker, fordi Styrelsen for Undervisning og Kvalitet har stoppet tilskuddet til skolen – og derfor vil skolen én af de nærmeste dage blive erklæret konkurs.

Dertil kommer, at skolen skal betale 9,8 millioner kroner tilbage til staten. Det er hele det statstilskud, som skolen har modtaget fra og med 28. april 2017, har BT tidligere skrevet.

Lykkeskolen har ligger i Toveshøj i Aarhus Vest og har 154 elever.

Ingen løn til lærerne

Tilskuddet til skolen stoppede allerede i juni, og fra 1. august har skolen ikke længere råd til at udbetale løn til lærerne. Derfor vil fagforeningen begære skolen konkurs, fortæller Hans Jørgen Vad, der er tillidsrepræsentant på skolen.

Han har været lærer på Lykkeskolen i knap 22 år.

Læs også : Forældre og lærere går til kamp for muslimsk friskole

- Folk er naturligvis meget forbitrede og uforstående. Vi har aldrig fået dårlige påtaler fra de tilsynsførende, som er udpeget af Aarhus Kommune, siger han.

Og de 9,8 millioner bliver ikke betalt tilbage.

- Det kommer jo aldrig til at ske. Kassen er tom, og det ved Undervisningsministeriet også godt, siger Hans Jørgen Vad.

Under skærpet tilsyn

Han kalder beløbet for en dummebøde, som han mener er helt ude af proportioner med det, som egentlig er udgangspunktet for skolens skærpede tilsyn.

Lykkeskolen har været under tilsyn fra Styrelsen for Undervisning og Kvalitet, som ligger under Undervisningsministeriet.

Læs også : Muslimsk privatskole i Aarhus står til at miste tilskud

I starten af august afgjorte styrelsen, at den aarhusianske friskole ikke længere skulle modtage statsstøtte. Det skyldes, at skolen ikke lever op til flere af friskolelovens regler.

Styrelsen for Undervisning og Kvalitet har haft den muslimske friskole under skærpet tilsyn siden efteråret.

Kønsopdeling og kasserede kapitler

Myndighederne har fundet en stribe ting, som ikke lever op til reglerne. De praktisk-musiske fag mangler lærere, lokaler og timer, og eleverne sidder kønsopdelt i de ældste klasser.

Desuden har man fundet biologibøger på skolens depot, hvor der var revet hele kapitler ud, og hvor der var tegnet undertøj på billeder af menneskekroppe.

Ministeriet mener også, at skolen har haft to lærere, som har været med i et shariaråd. Derfor bakkede Aarhus Kommunes rådmand for Børn og Unge, Thomas Medom (SF), også op om lukningen af skolen.

Elever skal starte på andre skoler

Skolen afviser beskyldningerne, som var årsagen til, at skolen mistede sin statsstøtte. Derfor klagede skolen til Ombudsmanden.

- Vi finder det irrelevant, hvordan drenge og piger sidder i udskolingen, når det – som i alle andre danske skoler – er elevernes eget valg. Det er heller ikke relevant, at man er overstregede biologibøger, når de er kasserede og kun findes på depotet. Eller om skolens idrætsfaciliteter lever op til nogle uklare kriterier, når eleverne ved de afsluttende prøver i idræt ligger over det, man normalt forventer, lyder det fra skolen selv i pressemeddelelsen.